Diari Oficial de la Generalitat Valenciana


Sumari del DOGV 4980, del 07-04-2005 (2005/3617)

ACORD d'1 d'abril de 2005, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Valenciana de Acuicultura, SA, consistent en una actuació integral per a l'ampliació de piscifactoria en sòl no urbanitzable del municipi de Puçol.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4980

Data del DOGV
:   07-04-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/3617


Data del document
:   01-04-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Puçol
    * terreny industrial
    * empresa privada
    * pla d'urbanisme

ACORD d'1 d'abril de 2005, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Valenciana de Acuicultura, SA, consistent en una actuació integral per a l'ampliació de piscifactoria en sòl no urbanitzable del municipi de Puçol. [2005/X3617]
  
El Consell de la Generalitat, en la reunió del dia 1 d'abril de 2005, va adoptar l'acord següent:
  
Vist l'expedient remés pel Sr. Rodolfo Barrera Orozco, en representació de Valenciana de Acuicultura, SA, referit a la sol·licitud de declaració d'interés comunitari pel procediment extraordinari de l'article 20 de la Llei 4/1992, de 5 de juny, sobre Sòl No Urbanitzable (LSNU), per a l'ampliació d'una piscifactoria en la parcel·la 229, del polígon 2, del terme municipal de Puçol, i de conformitat amb els següents
  
Antecedents de fet
  
Primer. El projecte es va presentar el dia 27 de juny de 2003. En data 21 de juliol de 2003 es va revisar la documentació de l'expedient i se'n va sol·licitar l'ampliació, i en la mateixa data es va donar audiència a l'Ajuntament de Puçol i als municipis de la zona (Sagunt, Rafelbunyol, Puig, Massamagrell i la Pobla de Farnals).
  
Segon. Amb data 21 de juliol de 2003 es va sol·licitar informe el Servei d'Explotació de Vies i Obres de la Diputació Provincial de València, a la Demarcació de Carreteres del Ministeri de Foment, a l'Oficina del Pla de Carreteres de la Direcció General d'Obres Públiques, de la Conselleria d'Infraestructures i Transport, i al Servei de Coordinació Mediambiental de la Direcció Territorial de la Conselleria de Territori i Habitatge, i es remet l'estudi d'impacte ambiental a la Conselleria de Territori i Habitatge, a l'efecte oportú.
  
Amb data 18 de juliol de 2003 es va donar adequada intervenció a la Direcció Territorial d'Agricultura, Secció de Millora Rural, de la Conselleria d'Agricultura, Pesca i Alimentació, a la Direcció General de Transports, de la Conselleria d'Infraestructures i Transport, a l'Oficina del Pla de Carreteres, de la Conselleria d'Infraestructures i Transport, a la Conselleria d'Economia i Hisenda, al Servei de Coordinació Mediambiental, i al Servei Territorial d'Indústria.
  
Amb data 3 de juny de 2004, es va sol·licitar informe la Conselleria d'Indústria, Comerç i Turisme, sobre minoració de dotacions.
  
D'aquests s'han rebut els informes següents:
  
- Direcció General de Carreteres del Ministeri de Foment, de data 22 d'agost de 2003, segons el qual la instal·lació sol·licitada se situa fora de la zona d'influència de la xarxa de carreteres de l'Estat, i no és competència d'aquest Servei emetre un informe al respecte.
  
- Ajuntament de Sagunt, rebut en data 19 de setembre de 2003, pronunciant-se desfavorablement sobre l'ampliació de la piscifactoria.
  
- Àrea de Carreteres de la Diputació Provincial de València, rebut en data 13 d'octubre de 2003, que indica que la instal·lació no afecta cap viari ni zones d'influència de titularitat d'aquesta Administració.
  
- Ajuntament de Puçol, rebut en data 5 de març de 2004, Resolució de l'Alcaldia, per la qual es formulen al·legacions, i fan seus els informes de l'Àrea d'Enginyeria, Infraestructures i Serveis i de l'arquitecta municipal. El contingut de l'informe de l'arquitecta municipal resulta ser de matèria urbanística (valoració dels terrenys als efectes de l'article 14 de l'annex del Reglament de Planejament). El corresponent a l'Àrea d'Enginyeria, Infraestructures i Serveis es refereix en extracte a l'impacte paisatgístic, contaminació acústica, instal·lacions de depuració d'aigües residuals de procés, abocaments d'aigües residuals i efluents de l'EDAR al medi natural, afecció a aqüífers subterranis (disposició d'autorització de captació de la Confederació Hidrogràfica del Xúquer), contaminació atmosfèrica (grup electrogen), generació de residus, trànsit de vehicles pesants (proposar itinerari alternatiu per a l'accés a les instal·lacions, habilitant un nou vial des del camí Assegador), risc d'inundació, riscos específics (planta d'oxigen líquid i combustible del grup electrogen), redactar una ampliació del programa de vigilància ambiental específic per a l'activitat.
  
En data 14 de juny de 2004 la Conselleria d'Indústria, Comerç i Turisme va emetre un informe en què es va indicar que, per tractar-se d'una activitat aïllada i d'especials característiques, es compleixen els pressupostos establits en el Reglament de planejament per a exonerar de l'esmentat percentatge de cessions del 40% previst en aquest.
  
Tercer. Amb data 10 de novembre de 2003, el conseller de Territori i Habitatge va resoldre admetre a tràmit i sotmetre a informació pública la present declaració d'interés comunitari pel procediment extraordinari de l'article 20 de la LSNU.
  
Al respecte es van publicar sengles anuncis en el Diari Oficial de la Generalitat Valenciana número 4681, de 30 de gener de 2004, i en el diari Las Provincias de data 30 de gener de 2004, i hi han formulat al·legacions els Ajuntaments de Sagunt i Puçol.
  
Quart. El dia 13 d'abril de 2004, la Direcció General de Gestió del Medi Natural va estimar favorable, només a l'efecte ambiental, sense perjudici de les exigències derivades de l'aplicació de la normativa sectorial específica, el projecte d'ampliació de la piscifactoria, supeditant l'execució del projecte als condicionants següents:
  
1. Com a mesures correctores complementàries per a preservar els valors naturals existents en la zona humida de la Marjal dels Moros s'hauran d'adoptar les següents:
  
1.a). Per a evitar l'electrocució de l'avifauna es procedirà a l'aïllament dels conductors i senyalització de la línia elèctrica en el cas que aquesta siga aèria, encara que s'hauria d'estudiar la possibilitat que discórrega soterrada.
  
1.b). A fi de minimitzar l'impacte lumínic es disposaran les lluminàries a baixa altura, dirigint la potència lumínica cap al sòl amb làmpares de vapor de sodi a baixa pressió, i dotant el sistema de dispositius per a controlar el flux lluminós quan cessen els treballs en la instal·lació.
  
1.c). S'evitarà l'execució d'obres en temporada de cria de l'avifauna.
  
1.d). S'adoptaran les mesures necessàries per a evitar la contaminació del medi hídric, tant d'aigües subterrànies com d'aigües superficials.
  
2. Per a les aigües residuals de caràcter domèstic s'haurà d'efectuar la connexió a la xarxa de clavegueram municipal tan ràpidament com siga possible. Pel que fa a les aigües generades en el procés industrial, el sistema de tractament haurà de garantir el grau de depuració adequat, i si la destinació és la de reutilització per a reg, haurà de complir les prescripcions establides per organismes com l'OMS, FAO, etc., tant per als paràmetres físic químics com bacteriològics. Això no obstant, recollint el que s'ha indicat en l'informe de l'Ajuntament de Puçol, haurà de justificar el que disposen les normes urbanístiques del Pla general (article 4.2.Y.4 b), respecte de l'obligació de connexió a la xarxa de clavegueram municipal per a aquesta aigua, complint, si és el cas, els límits establits en l'Ordenament regulador d'abocaments al clavegueram municipal.
  
3. El subministrament d'aigua potable haurà de complir les disposicions del Reial decret 140/2003, de 7 de febrer, pel qual s'estableixen els criteris sanitaris de la qualitat de l'aigua de consum humà.
  
4. S'adoptaran mesures d'integració paisatgística de les instal·lacions, per mitjà de revegetació, evitant la utilització d'elements brillants, adaptant a l'entorn els acabats de façanes, etc.
  
5. S'implantaran els aïllaments acústics necessaris per a aconseguir els nivells d'inmisió sonora establits en la Llei 7/2002, de 3 de desembre, de la Generalitat, de Protecció contra la Contaminació Acústica.
  
6. S'adoptaran mesures contra el risc d'inundació dels terrenys en què s'ubica la parcel·la.
  
7. Tots els residus generats per l'activitat (peixos morts, fangs procedents del procés de depuració, materials inerts, tòxics i perillosos, etc.) s'hauran de gestionar d'acord amb les característiques d'aquests.
  
8. S'haurà de disposar de les autoritzacions preceptives de la Confederació Hidrogràfica del Xúquer per a l'abocament d'aigües a llit públic i captació d'aigües subterrànies.
  
9. El programa de vigilància ambiental inclourà la gestió realitzada amb els distints residus generats en l'execució i funcionament de les obres projectades, com també els resultats analítics de les aigües residuals depurades prèviament a l'abocament a la séquia, efectuant amb periodicitat trimestral, almenys, dels paràmetres següents: PH, conductivitat, DBO5, DQO, sòlids totals i sòlids suspesos. En les aigües depurades amb destinació per a reg es realitzaran, a més, les anàlisis fisicoquímiques i bacteriològics recomanats per l'OMS, FAO, etc. S'haurà de remetre un informe a la Direcció General de Gestió del Medi Natural, amb periodicitat anual, amb el resultat de l'esmentat programa, incloent els resultats analítics obtinguts, com també el compliment de les normatives de protecció contra la contaminació acústica i de protecció del medi ambient atmosfèric; gestió dels distints tipus de residus generats per l'activitat i documentació fotogràfica de les mesures de revegetació i minimització de l'impacte visual.
  
10. Si durant l'execució de les obres es troben restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura, Educació i Esport de manera immediata, adoptant les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat, del patrimoni cultural valencià.
  
11. Els materials sobrants del moviment de terres es traslladaran a abocadors autoritzats.
  
12. Altres condicionants de caràcter ambiental que s'establisquen en les autoritzacions sectorials que se li apliquen.
  
Cinqué. En data 23 de setembre de 2004, la secretària autonòmica de Territori i Medi Ambient va acordar suspendre la tramitació de l'expedient fins tant s'aportara la documentació següent:
  
- El corresponent conveni entre l'Ajuntament i el promotor, on s'hi detalle el càlcul de la compensació econòmica en substitució dels deures i cessions previstes legalment i concretant la destinació de la seua transformació en metàl·lic per a la realització d'infraestructures públiques addicionals al municipi.
  
- Justificació de la reserva mínima d'aparcaments, conforme a l'article 15 de l'annex del Reglament de Planejament de la Comunitat Valenciana.
  
Així mateix, havia de demanar-se informe favorable de la Conselleria de Cultura, Educació i Esport i del Servei d'Ordenació Sostenible del Medi de l'Àrea de Planificació i Ordenació del Territori, de la Conselleria de Territori i Habitatge.
  
Sisé. En data 9 de juliol de 2004 van ser sol·licitats aquests informes, que van tenir entrada el del Servei d'Ordenació Sostenible del Medi en data 12 d'agost de 2004, oon s'indica, en resum, que es considera que no és probable que el projecte d'ampliació de la piscifactoria produïsca afeccions negatives significatives a la zona humida, sempre que es complisquen els condicionants de la declaració d'impacte ambiental.
  
Respecte de l'informe de la Conselleria de Cultura, Educació i Esport, sol·licitat en data 9 de juliol de 2004, no ha tingut entrada fins a la data, per la qual cosa ha de considerar-se favorable.
  
Seté. En data 30 de desembre de 2004 i 5 de gener de 2005 va entrar documentació aportada pel promotor respecte a la previsió d'aparcaments i el conveni subscrit amb el municipi, respectivament.
  
En aquest conveni, l'Ajuntament de Puçol es compromet a destinar l'import de la compensació econòmica substitutiva de les cessions legalment exigibles a l'execució d'infraestructures públiques addicionals al municipi.
  
Cal indicar, això no obstant, que malgrat que en l'esmentada Resolució de la secretària autonòmica, que indicava expressament que el càlcul dels aparcaments es realitzara conforme a l'article 15 de l'annex del Reglament de Planejament, el càlcul realitzat pel promotor no es correspon amb aquest article, per la qual cosa escau requerir-lo perquè esmene aquest extrem.
  
Vuité. La Comissió Informativa de la Comissió Territorial d'Urbanisme de València, en sessió de 28 de gener de 2005, va emetre un informe favorable amb les condicions establides en la declaració d'impacte ambiental, i va considerar que escau supeditar l'elevació per a l'aprovació definitiva pel Consell de la Generalitat de la sol·licitud presentada pel Sr. Rodolfo Barrera Orozco, en representació de Valenciana de Acuicultura, SA., referit a la de declaració d'interés comunitari pel procediment extraordinari de l'article 20 de la Llei sobre Sòl No Urbanitzable, per a l'ampliació d'una piscifactoria en la parcel·la 229, del polígon 2, del terme municipal de Puçol, fins tant s'aporte el següent:
  
- Justificació de la reserva mínima d'aparcaments, conforme a l'article 15 de l'annex del Reglament de Planejament de la Comunitat Valenciana.
  
- Informe del conseller de Territori i Habitatge, d'acord amb el que preveu l'article 14 de l'annex del Reglament de Planejament.
  
En data 11 de febrer de 2005 va tindre entrada en el Registre de la Comissió Territorial d'Urbanisme documentació presentada pel promotor de l'expedient, de document annex, comprensiu de memòria i pla en relació a la justificació mínima d'aparcaments. En resum, s'indica que «en la parcel·la es preveu un nombre de places de 86».
  
Amb data 28 de febrer de 2005 es va emetre un informe pel Servei Territorial de Planificació i Ordenació Territorial de València, del que es desprén que ?Analitzada la nova documentació aportada, es consideren esmenats els inconvenients que es van indicar en l'acord de la Comissió Informativa de la Comissió Territorial d'Urbanisme de data 28 de gener de 2005, pel que fa a la justificació de la reserva mínima d'aparcaments, conforme a l'article 15 de l'annex del Reglament de planejament. Procedirà per tant l'informe favorable del conseller de Territori i Habitatge, conforme a l'article 14 del citat annex i la posterior elevació de l'expedient al Ple del Consell per a la seua aprovació definitiva?.
  
Nové. El director general de Planificació i Ordenació Territorial va resoldre en data 8 de març de 2005 considerar acomplit l'acord de la Comissió Territorial d'Urbanisme de València de data 28 de gener de 2005, pel que fa a la justificació de la reserva mínima d'aparcaments, en relació amb la sol·licitud de declaració d'interés comunitari per a l'ampliació d'una piscifactoria en la parcel·la 229, del polígon 2, del municipi de Puçol, promoguda a instància de Valenciana de Acuicultura, SA, i, en conseqüència, elevar al conseller de Territori i Habitatge la proposta de resolució.
  
Fonaments de dret
  
Primer. L'actuació reuneix els requisits per a ser tramitada com una declaració d'interés comunitari pel procediment extraordinari de l'article 20 de la LSNU, per reunir els requisits establits en aquest per aquesta tramitació.
  
Segon. Es tracta d'una actuació integral a tramitar pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, amb les següents característiques:
  
Consisteix en l'ampliació de les instal·lacions relatives a una piscifactoria existent, que ja va ser objecte d'ampliació per mitjà d'una declaració d'interés comunitari pel procediment ordinari el 1994.
  
1. Extensió:
  
La parcel·la, propietat de l'empresa sol·licitant, té una superfície de 25.963 m², pertanyent una xicoteta part d'aquesta al terme municipal de Sagunt.
  
Es troba situada a uns 250 m. de la costa i afrontant al nord amb el terme municipal de Sagunt.
  
2. Edificació:
  
L'edificació existent consisteix en diverses naus adossades entre elles, amb una superfície de 5.168,40 m². L'edificació projectada té una superfície de 3.509 m², per la qual cosa la superfície construïda total seria de 8.677,40 m². L'ampliació es distribueix de la manera següent:
  
- Nau d'engreixament 1 1.717 m².
  
- Nau d'engreixament 2 792 m².
  
- Nau d'instal·lacions auxiliars 1 363 m².
  
- Nau d'instal·lacions auxiliars 2 183 m².
  
- Oficines 280 m².
  
- Vestuaris i neteges 174 m².
  
- Total ampliació 3.509 m².
  
- Edificacions existents 5.168,40 m².
  
- Superfície total construïda 8.677,40 m².
  
3. Ús:
  
L'ús previst és el destinat a la producció d'anguiles, utilitzant un procés de producció denominat sistema de cultiu superintensiu en circuit tancat, i permet la cria de peixos en molt altes densitats de població.
  
Es tracta d'una activitat silvícola de cria i engreixament d'animals vius.
  
4. Classificació dels terrenys:
  
Els terrenys tenen la classificació de sòl no urbanitzable genèric, i es troben en la conca d'afecció de la zona humida 5 Marjal dels Moros.
  
5. Infraestructures i serveis:
  
a) Accessos:
  
Les instal·lacions s'ubiquen a uns 250 m. de la costa i afrontant amb el terme municipal de Sagunt.
  
L'accés té lloc des de l'autopista A-7 (València - Barcelona), prenent en el km. 17, a l'eixida de Puçol, el camí del Mar a la Platja de Puçol i, després, la travessia Camí Assegador. A partir d'ací es pren el vial denominat Riu Túria, plantejat en l'actuació urbanística confrontant denominada Pla parcial del sector 5-A zona Nord Platja, i es produeix el posterior accés a la parcel·la.
  
S'afirma en la memòria que els accessos rodats es realitzaran a través de les esmentades vies, sense que l'ampliació sol·licitada comporte una saturació d'aquestes, atés l'escàs augment de vehicles que ocasionarà.
  
D'acord amb la memòria presentada, el trànsit que es preveu que accedisca a la parcel·la no és trànsit pesant, no circularan camions tipus tràiler. Es tracta, en la major part, d'una circulació de furgonetes de repartiment. L'única circulació pesant prevista és la d'una mitjana de tres camions de xicotet tonatge per setmana, la qual cosa no pot considerar-se trànsit pesant.
  
b) Subministrament d'energia elèctrica:
  
Es prendrà a partir d'un centre de transformació propi situat a la parcel·la, i de la torre de mitjana tensió existent.
  
c) Subministrament d'aigua:
  
L'aigua potable s'obté des de la connexió a la xarxa i el subministrament efectuat per l'empresa Aguas de Valencia, mentre que l'aigua destinada a l'activitat s'obté a partir dels pous existents.
  
d) Sanejament:
  
Les aigües fecals derivades de les neteges, dutxes i tasques de neteja seran conduïdes a una fosa sèptica.
  
Les aigües residuals de l'activitat seran conduïdes a una estació depuradora EDAR, que després del seu tractament les abocarà a séquia. S'afirma la pròxima ampliació i modernització de l'EDAR esmentada.
  
6. Cessions i càrregues:
  
En compliment del que disposa l'article 20 de la LSNU respecte de l'assumpció de cessions i càrregues pròpies d'un sòl urbanitzable no programat, que en cap cas podran ser inferiors a les legals pròpies del sòl urbanitzable programat, s'acompanya la proposta següent:
  
- Cessió de terrenys dotacionals:
  
Es preveu la cessió del 10% de la superfície destinada a zona verda, se n'afirma la compensació econòmica i aquesta es valora en 7.944,68 euros.
  
En relació amb aquest apartat, cal indicar que no es produeix el compliment del que s'ha indicat en l'annex al Reglament de planejament de la Comunitat Valenciana, que en l'article 14 de l'annex preveu una reserva mínima de sòl dotacional públic del 40% de la superfície computable del sector, i podrà, això no obstant, minorar-se aquesta reserva amb les condicions establides en l'apartat segon d'aquest article.
  
En conseqüència, en data 3 de juny de 2004, es va sol·licitar l'informe la Conselleria d'Indústria, Comerç i Turisme, en relació a la minoració de dotacions plantejada, i es va emetre un informe en sentit favorable de data 14 de juny de 2004.
  
Tercer. Es tracta d'una actuació que supera els 40.000 m². de parcel·la ocupada, i els 8.000 m². de construcció, per la qual cosa l'envergadura d'aquesta, de conformitat amb l'article 20 de la LSNU, i el fet de plantejar-se com una actuació integrada d'especial importància, fa que la tramitació correcta siga la pròpia de la declaració d'interés comunitari pel procediment extraordinari.
  
Quart. L'actuació en qüestió és l'ampliació de les instal·lacions d'una piscifactoria existent, i es justifica la idoneïtat de l'emplaçament indicat, com també la impossibilitat d'albergar l'activitat proposada en els sòls urbans i urbanitzables dels municipis pròxims de la zona, en tractar-se d'una ampliació, i atés el caràcter de l'activitat, ja que la seua proximitat a altres indústries que ocasionen sorolls pot generar pèrdues en el rendiment. També cal valorar els perjudicis que ocasionarien a aquesta activitat els abocaments d'altres indústries que donaren lloc a la contaminació de les aigües subterrànies.
  
Cinqué. D'acord amb el que s'ha expressat en els fonaments anteriors, es produeix el compliment dels condicionants que estableix l'article 20 de la LSNU per a l'aprovació de la sol·licitud de declaració d'interés comunitari pel procediment extraordinari de l'article 20.
  
L'actuació integral projectada, per les seues pròpies dimensions, constitueix un element influent en l'estructura territorial.
  
Sisé. Respecte de les al·legacions presentades pels Ajuntaments de Sagunt i de Puçol, cal indicar el següent:
  
- Ajuntament de Sagunt, mitjançant un acord de la Comissió de Govern de data 3 de setembre de 2003, pel qual s'acorda ?emetre l'informe que determina l'article 16 de la Llei del sòl no urbanitzable, pronunciant-se desfavorablement sobre l'ampliació de la piscifactoria?, basant-se en l'informe dels serveis tècnics municipals, que indica el següent: ?La instal·lació està contigua a la zona humida denominada Marjal dels Moros, inclosa en el Catàleg de zones humides de la Comunitat Valenciana i el seu corresponent règim de protecció, en el que en l'article 3r estableix la prohibició de qualsevol tipus d'activitat que puga suposar la recessió o degradació de la zona humida?.
  
En aquest cas, i vista la declaració d'impacte ambiental favorable emesa, cal desestimar l'al·legació presentada, tot això considerant que aquesta estableix com a condicionants una sèrie de mesures correctores complementàries per a preservar els valors existents en l'esmentada zona humida. D'altra banda, cal indicar que les declaracions d'interés comunitari del procediment extraordinari de l'article 20 de la Llei 4/1992, a diferència de les del procediment ordinari, no necessiten informe municipal favorable preceptiu i vinculant.
  
- Ajuntament de Puçol, mitjançant una Resolució núm. 489 de data 19 de gener de 2004, de l'Alcaldia, a fi que siguen tingudes en compte en el moment de l'aprovació de la declaració d'interés comunitari. Cal indicar el següent:
  
1. Respecte a les al·legacions recollides en l'informe de l'Àrea d'Enginyeria, Infraestructures i Serveis, la totalitat d'aquestes són recollides i estimades en els condicionants de la declaració d'impacte ambiental, per la qual cosa s'entenen estimades en els termes de la declaració d'impacte ambiental. Això no obstant, no es fa menció a l'al·legació referida al transit de vehicles pesants, per la qual cosa, a la vista que l'informe de la Conselleria d'Indústria, Comerç i Turismee, és favorable, els accessos poden considerar-se suficients, sense perjudici del que puga informar l'Oficina del Pla de Carreteres, de la Conselleria d'Infraestructures i Transport.
  
2. En relació a l'al·legació referida a la inundabilitat, la parcel·la es troba al costat de terrenys grafiats de risc 3 en el Pla d'acció territorial de caràcter sectorial sobre prevenció del risc d'inundació a la Comunitat Valenciana (escala 1:80776), aprovat definitivament per Acord de 28 de gener de 2003, del Consell de la Generalitat, per la qual cosa, tal com indica la declaració d'impacte ambiental, ?s'adoptaran mesures contra el risc d'inundació dels terrenys en què s'ubica la parcel·la?.
  
3. Respecte al que s'ha al·legat en l'informe de l'arquitecta municipal, referit a la valoració dels terrenys als efectes de l'article 14 de l'annex del Reglament de Planejament, haurà de subscriure's el corresponent conveni entre l'Ajuntament i el promotor de l'actuació, i detallar-hi el càlcul de la compensació econòmica en substitució dels deures i cessions previstes legalment.
  
Seté. Respecte al deure de cessió de sòl dotacional públic, el promotor planteja acollir-se a la minoració dels estàndards dotacionals, de conformitat amb el que ha establit l'article 14 de l'annex del Reglament de planejament de la Comunitat Valenciana, aprovat per mitjà del Decret 201/1998, de 15 de desembre, del Consell de la Generalitat. Al respecte, l'esmentat precepte estableix que la reserva mínima de sòl dotacional públic del 40% de la superfície computable del sector industrial podrà minorar-se mitjançant una resolució motivada del conseller competent en matèria d'urbanisme, amb un informe previ de la conselleria competent en matèria d'indústria, i del Consell Superior d'Urbanisme, quan es tracte de complexos industrials aïllats o estiga previst algun tipus d'activitat productiva especial per a la qual no resulte adequada.
  
En el present cas concorren els requisits establits en l'esmentat precepte perquè es puga accedir a la minoració dels estàndards dotacionals ja que:
  
1. La Conselleria d'Indústria, Comerç i Turisme va emetre un informe en data 14 de juny de 2004, favorable a la instal·lació de la indústria.
  
2. Es tracta d'un complex industrial aïllat, constituït per una única activitat industrial.
  
Per tot això, s'emet informe favorable, en l'exercici de les funcions pròpies del Consell Superior d'Urbanisme, de conformitat amb la disposició transitòria novena de la Llei 6/1994, de 15 de novembre, de la Generalitat, Reguladora de l'Activitat Urbanística, i, en conseqüència, s'autoritza la minoració d'estàndards establida en l'article 14 de l'annex al Reglament de planejament de la Comunitat Valenciana, respecte a l'actuació integral objecte del present procediment.
  
Vuité. El Consell de la Generalitat és competent per a l'aprovació de l'ordenació i definició de l'aprofitament urbanístic de la present actuació integral, per raó del que preceptua l'apartat segon de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, i l'article 5.h) del Decret 201/2003, de 3 d'octubre, del Consell de la Generalitat, pel qual s'aprova el Reglament dels Òrgans Urbanístics de la Generalitat.
  
De conformitat amb els preceptes legals esmentats i la resta de disposicions de general i pertinent aplicació, conforme a l'Acord de la Comissió Informativa de la Comissió Territorial d'Urbanisme de València, i a proposta del conseller de Territori i Habitatge, el Consell de la Generalitat
  
ACORDA
  
I. Aprovar definitivament l'ordenació urbanística relativa a l'atribució d'ús i aprofitament sol·licitada per Rodolfo Barrera Orozco, en representació de Valenciana de Acuicultura, SA., d'una actuació integral consistent en l'ampliació d'una piscifactoria en la parcel·la 229, del polígon 2, en sòl no urbanitzable del terme municipal de Puçol, en els termes que es deriven de la documentació tècnica assumida per la mercantil promotora.
  
Aquesta ordenació i declaració d'interés comunitari, com també l'adjudicació a què es fa referència en el següent apartat, se subjectaran a les condicions especials ací establides.
  
II. Adjudicar aquesta actuació integral en favor de la mercantil Valenciana de Acuicultura, SA., a la qual s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a promoure la instal·lació referida.
  
III. Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment en favor de l'Ajuntament de Puçol. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és el cas, de la mateixa declaració d'interés comunitari que té com a objecte.
  
IV. El promotor haurà de garantir, davant de l'Ajuntament de Puçol, la correcta i puntual execució de la implantació en què consisteix aquesta actuació integral per un import, d'almenys, un 7% del cost total dels serveis i obres d'urbanització previstos. Aquesta garantia financera i personal de promoció haurà de prestar-se per mitjà d'aval, fiança o depòsit de valors, abans de l'inici de les obres.
  
V. Tot canvi que es produïsca en la titularitat de la promoció de l'actuació integral requerirà l'autorització prèvia del Consell de la Generalitat.
  
VI. L'acord d'adjudicació expressada en el precedent apartat II, sense perjudici del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Puçol. Aquesta declaració, de produir-se, determinaria la suspensió temporal de la declaració d'interés comunitari d'aquesta actuació integral, fins que el Consell de la Generalitat resolga una nova adjudicació d'aquesta o la suspensió definitiva.
  
A més de l'esmentada llicència municipal d'obres, l'adjudicatari haurà d'obtenir els permisos, llicències i autoritzacions que calguen per al lícit exercici de l'activitat.
  
VII. El desenvolupament de l'actuació integral s'haurà d'ajustar al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la declaració d'impacte ambiental de data 13 d'abril de 2004.
  
València, 1 d'abril de 2005
  
La consellera secretària del
  
Consell de la Generalitat, per substitució,